
Text rozhodnutia
Súd: Krajský súd Bratislava Spisová značka: 6S/1/2013 Identifikačné číslo súdneho spisu: 1013200016 Dátum vydania rozhodnutia: 22. 04. 2013 Meno a priezvisko sudcu, VSÚ: JUDr. Petra Príbelská, PhD. ECLI: ECLI:SK:KSBA:2013:1013200016.1 Uznesenie Krajský súd v Bratislave v právnej veci žalobcu: CARAT Distillery, spol.s.r.o., IČO 36 272 612, so sídlom Senecká cesta 23, 931 01 Šamorín, právne zastúpený: ABELOVSKÝ & ŠULVA LEGAL s.r.o., so sídlom Hlučínska 1/11, 831 03 Bratislava proti žalovanému: Ministerstvo spravodlivosti Slovenskej republiky, so sídlom Župné námestie 13, 813 11 Bratislava, o návrhu na spojenie vecí, takto r o z h o d o l : Krajský súd v Bratislave s p á j a vec vedenú pod sp.zn 6S/1/2013 o preskúmanie zákonnosti rozhodnutia žalovaného č. 272/2012-34-I zo dňa 17.10.2012 a vec vedenú pod sp.zn. 2S/25/2013 o preskúmanie zákonnosti rozhodnutia žalovaného č. 271/2012-34-I zo dňa 17.10.2012 n a s p o l o č n é k o n a n i e s tým, že ďalej budú vedené pod sp.zn. 6S/1/2013. o d ô v o d n e n i e : Žalobou doručenou Krajskému súdu v Bratislave dňa 4.1.2013 o 9:05 hod. vedenou pod sp.zn. 6S/1/2013 sa žalobca domáhal preskúmania zákonnosti rozhodnutia žalovaného č. 272/2012-34-I zo dňa 17.10.2012, ktorým žalovaný rozhodnutie č. 272/2012-34-I zo dňa 12.9.2012 potvrdil a odvolanie účastníka konania - žalobcu zamietol. V predmetnej veci sa žalobca domáhal sprístupnenia a zaslania všetkých dokumentov súvisiacich s previerkou súdneho spisu sp.zn. 6M Cdo 11/2011 vedeného Najvyšším súdom Slovenskej republiky podľa zákona č. 211/2000 Z.z. o o slobodnom prístupe k informáciám. Prvostupňový správny orgán rozhodnutím č. 272/2012-34-I zo dňa 13.9.2012 odmietol žiadosť žalobcu o poskytnutie informácii v časti z dôvodu § 11 ods. 1 písm. h) zákona č. 211/2000 Z.z. a v časti sprístupnil požadované informácie. Žalobou doručenou Krajskému súdu v Bratislave dňa 1.2.2013 o 12:39 hod. vedenou pod sp.zn. 2S/25/2013 sa žalobca domáhal preskúmania zákonnosti rozhodnutia žalovaného č. 271/2012-34-I zo dňa 17.10.2012, ktorým žalovaný rozhodnutie č. 271/2012-34-I zo dňa 12.9.2012 potvrdil a odvolanie účastníka konania - žalobcu zamietol. V predmetnej veci sa žalobca domáhal sprístupnenia a zaslania všetkých dokumentov súvisiacich s previerkou súdneho spisu sp.zn. 11C/211/2009 vedeného Okresným súdom Bratislava III podľa zákona č. 211/2000 Z.z. o o slobodnom prístupe k informáciám. Prvostupňový správny orgán rozhodnutím č. 271/2012-34-I zo dňa 13.9.2012 odmietol žiadosť žalobcu o poskytnutie informácii v časti z dôvodu § 11 ods. 1 písm. h) zákona č. 211/2000 Z.z. Krajskému súdu v Bratislave bol dňa 8.4.2013 doručený návrh na spojenie veci vedených pod sp.zn. 6S/1/2013 a 2S/25/2013, nakoľko podľa žalovaného sú splnené podmienky ustanovenia § 112 ods. 1 O.s.p., veci sa týkajú tých istých účastníkov konania, skutkovo spolu súvisia a spojenie prispeje k hospodárnosti konania. Podľa § 246c O.s.p. veta prvá, pre riešenie otázok, ktoré nie sú priamo upravené v tejto časti, sa použijú primerane ustanovenia prvej, tretej a štvrtej časti tohto zákona. Podľa § 112 ods. 1 O.s.p., v záujme hospodárnosti konania môže súd spojiť na spoločné konanie veci, ktoré sa u neho začali a skutkovo spolu súvisia alebo sa týkajú tých istých účastníkov. Podľa § 152 ods. 2 veta tretia vyhlášky č. 543/2005 Z.z. o spravovacom a kancelárskom poriadku pre okresné súdy, krajské súdy, špeciálny súd a vojenské súdy, ak senát alebo samosudca rozhodne o spojení veci do jedného konania, pripojené veci sa vyznačia v súdnom registri ako veci vedené pod spisovou značkou tej istej veci, ku ktorej boli pripojené a to až do jej skončenia; novšia vec sa pripája k staršej veci. Podľa § 186 ods. 1 vyhlášky č. 543/2005 Z.z. o spravovacom a kancelárskom poriadku pre okresné súdy, krajské súdy, špeciálny súd a vojenské súdy, ak dôjde v priebehu konania ku spojeniu vecí, založí sa o tom do súdnych spisov, ktoré boli s pôvodným súdnym spisom spojené, rovnopis uznesenia súdu o spojení vecí. Pri spojení vecí sa súdny spis zaradí na koniec súdneho spisu, ku ktorému je pripojený. Spojenie súdnych spisov sa vyznačí v súdnom registri v poznámkovom stĺpci pri všetkých spojených súdnych spisoch, ako aj na spisovom obale spájaných súdnych spisov poznámkou "Spojené s ...". Krajský súd v Bratislave rozhodol o spojení konaní vedených pod sp.zn. 6S/1/2013 a sp.zn. 2S/25/2013, nakoľko skutkové okolnosti podaných žalôb dávajú dostatočný dôvod na spojenie vecí s tým, že zároveň bude dodržaná zásada hospodárnosti konania pri zachovaní rovnoprávneho postavenia účastníkov v konaní, pričom súd prejedná v jednom konaní všetky námietky žalobcov proti preskúmavanému rozhodnutiu správneho orgánu. Vec bude ďalej vedená pod sp.zn. 6S/1/2013. Poučenie: Proti tomuto uzneseniu nie je možné podať odvolanie ( § 202 ods. 3 písm. a) O.s.p.)

